b'\n_START_ARTICLE_\nBourges\n_START_PARAGRAPH_\nBourges [bur\xc5\xbe] on l\xc3\xa4hes geografisessa keskipisteess\xc3\xa4 sijaitseva Cherin departementin p\xc3\xa4\xc3\xa4kaupunki Keski-Ranskassa. Siell\xc3\xa4 on varsinkin lentokone- ja aseteollisuutta. Kaupungissa on Ranskan huomattavimpiin kuuluva katedraali (1182\xe2\x80\x931324), jossa on muun muassa vaikuttavia reliefej\xc3\xa4 ja lasimaalauksia. Bourgesissa oli 70\xc2\xa0828 asukasta vuonna 2006._NEWLINE_Kaupungin motto on "Summa Imperii Penes Bituriges" (ylin valta Biturigien k\xc3\xa4siss\xc3\xa4). Biturigit oli Gallian kelttiheimo, jonka p\xc3\xa4\xc3\xa4kaupunkina toimi Bourges (aikaisemmin Avaricum), joka kuului aikaisemmin Berry-nimiseen maakuntaan.\n_START_SECTION_\nHistoria\n_START_PARAGRAPH_\nBourgesin alueelta on l\xc3\xb6ydetty asutusta varhaiselta rauta-ajalta ja Hallstattin kulttuurin ajalta.  Arkeologisissa kaivauksissa on l\xc3\xb6ydetty osia hienoista puurakennuksista sek\xc3\xa4 osia k\xc3\xa4ytt\xc3\xb6tavaroista, kuten keramiikkaa Italiasta ja Kreikasta. T\xc3\xa4m\xc3\xa4 viittaa kaupank\xc3\xa4yntiin v\xc3\xa4limeren alueiden kanssa. On oletettu, ett\xc3\xa4 alueella oli omaa keramiikkatuotantoa, joka poikkesi muista V\xc3\xa4limeren alueista._NEWLINE_Pitkin 1900-lukua alueelta on l\xc3\xb6ydetty paljon hautapaikkoja sis\xc3\xa4lten huomattavia l\xc3\xb6yt\xc3\xb6j\xc3\xa4 muun muassa Etruski-aikojen pronssiesineit\xc3\xa4.\n_START_SECTION_\nGallialais-roomalainen kehitys\n_START_PARAGRAPH_\nRooman aikana kaupunki tunnettiin nimell\xc3\xa4 Avaricum. Roomalaiset valloittivat ja vapauttivat vanhan Biturgien kelttikaupungin. Arkkitehtuuri ja ubbanisoituminen alkoi ensimm\xc3\xa4isell\xc3\xa4 vuosisadalla. Avaricum oli linnoitettu asutuskeskus. Se oli suurin ja parhaiten suojattu linnoituskaupunki eli oppidum.'